Stavebnica: Musím povedať, že je to veľmi vydarená stavebnica od ICM. Úroveň spracovania detailov je naozaj veľmi pekná. Aj keď určite to nie je model pre začiatočníka a hlavne nechápem, prečo tak komplikovane riešili ten motor. Aby to človek nechal otvorené, tak na to je to málo detailné a ak to chce človek zavrieť, tak to je martýrium. Tmelil, brúsil a dorýval som naozaj požehnane. A navyše sa mi aj tak nepodarilo celkom ustrážiť geometriu vrtule - hriadeľ je trochu nakrivo. Na prvý pohľad to síce nevidno, ale škrie ma to. Zvažoval som, že to odrežem a napevno prilepím, ale predsa len preferujem točiacu sa vrtuľu...
Doplnky:
Lepty Extratech - Neviem, či sa oplatili, z toho, čo reálne vidno, tam sú plechy len na prednej časti motorového krytu a sedačka s pásmi. Kryty na podvozky som nemenil, hlavne preto, lebo neboli rovné a tak komplikovane by som to poohýbať nedokázal.
RS-82 od AML - Tak na tieto rakety som čakal fakt dlho a som trošku sklamaný. Tie závesníky celkom nezodpovedajú tvaru a sú dosť hrubé. Rakety zase nemali celkom doliate špičky a musel som to opravovať, taktiež krídelká by mali byť trošku inak. Navyše na každom diely boli viditeľné deliace roviny, takže som to kompletoval niekoľko hodín. Popravde rakety z Il-2 od Směru mi pripadajú lepšie...
Nálepky - Hviezdy som použil z jedného setu od Propagteamu, ale boli veľmi tmavé, tak som ich trochu domaľovával štetcom. Žlté číslo na smerovke som chcel najprv vytlačiť na svojej laserovke, ale zistil som, že moja tlačiareň mi tak hrubý aršík nezoberie... Nakoniec som to vyriešil tak, že som to vytlačil na papier, skalpelom opatrne vyrezal čísla, strekol žltý podklad, nalepil tie papierové čísla tackitom a prestriekal zelenou. Výsledok posúďte sami.
Kamufláž:Použil som akrylové Tamiye a zelená je miešaná zo syntetických Humbroliek, lebo som nebol schopný namiešať prijateľnú farbu z akrylov. Vršok som prestriekal asi štyri razy, kým som bol spokojný s odtieňom. Netuším síce, či je celkom správny, ale takto sa mi páči... Lak Sidolux z matnou bázou.
Ospravedlňujem sa za dlhý úvod, ale nedalo mi nepodeliť sa s dojmami zo stavby.